SK Úradný vestník Európskej únie C 85/1

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 85/01)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006 (1). Námietky musia byť Komisii doručené do šiestich mesiacov odo dňa tohto uverejnenia.

ZHRNUTIE

NARIADENIE RADY (ES) č. 510/2006

„CEREZA DEL JERTE“

Č. ES: ES/PDO/005/0233/20.02.2002

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación de España Adresa: Paseo de la Infanta Isabel, 1 E-28071 Madrid Telefón: (34-91) 347 53 94 Fax: (34-91) 347 54 10 E-mail: sgcaproagro@mapya.es

2. Skupina:

Názov: Sociedad Cooperativa Limitada Agrupación de Cooperativas Valle del Jerte Adresa: Ctra. Nacional 110, km 381 E-10614 Valdastillas Cáceres Telefón: (34-927) 47 10 70 Fax: (34-927) 47 10 74 E-mail: — Zloženie: Výrobcovia/spracovávatelia ( X ) Ostatní ( )

3. Druh výrobku:

Skupina 1.6: ovocie

4. Špecifikácia

(prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: „Cereza del Jerte“

4.2. Opis: Chránené označenie pôvodu „Cereza del Jerte “sa vzťahuje výlučne na stolové čerešne druhu Prunus avium L. určené na priamu konzumáciu, ktoré patria k miestnym odrodám „Navalinda“, „Ambrunés“, „Pico Limón Negro“, „Pico Negro “a „Pico Colorado“.

Odrody čerešní, na ktoré sa vzťahuje chránené označenie pôvodu, sa zaraďujú do týchto skupín:

čerešne typu „picota“: odrody „Ambrunés“, „Pico Negro“, „Pico Colorado “a „Pico Limón Negro“. Do tejto skupiny s názvom čerešne typu „picota“patrí prevažná väčšina produkcie; sú to čerešne, pre ktoré je charakteristické, že sa pri zbere prirodzene oddeľujú od stopky.

so stopkou: „Navalinda“

Pokiaľ ide o vlastnosti produktu, vonkajšie zafarbenie plodov je červenkasté, pričom prevládajú čerešne vínovočervenej alebo purpurovej farby. Dužina plodov je pevná a chrumkavá, ich farba a šťava sa pri jednotlivých odrodách líši; od červenej dužiny s červenou šťavou až po žltkastú alebo smotanovobielu dužinu s bezfarebnou šťavou. Plody majú rôzny tvar: obličkovitý, sploštený, okrúhly a predĺžený. Veľkosť a tvar kôstky plodu je pri jednotlivých odrodách odlišná; pohybuje sa od stredne veľkej kôstky až po veľkú alebo veľmi veľkú kôstku guľovitého až predĺženého tvaru.

V tejto súhrnnej tabuľke sú uvedené základné požiadavky týkajúce sa obsahu cukru (meraného v stupňoch Brix), tvaru plodu, minimálnej veľkosti a kyslosti (meranej v ekvivalentnom množstve na 100 ml kyseliny jablčnej) pre každú z odrôd, na ktorú sa vzťahuje chránené označenie pôvodu:

Tabuľka č. 1:

Obsahu cukru, tvar, minimálna veľkosť a kyslosť čerešní, na ktoré sa vzťahuje CHOP, podľa odrôd

Čerešne, na ktoré sa vzťahuje CHOP „Cereza del Jerte“, musia byť výlučne z kategórie „extra “v súlade s pravidlami predaja čerešní, ktoré boli schválené nariadením Komisie (ES) č. 214/2004 zo 6. februára 2004.

4.3. Zemepisná oblasť: Oblasť produkcie sa nachádza v horských údoliach Jerte, Ambroz a La Vera, ktoré ležia na severe provincie Cáceres v samosprávnej oblasti Extremadura.

Na základe toho, že kvalita, horská poloha sadov a spôsob produkcie sú navzájom úzko prepojené, sú z tejto oblasti vylúčené územia a poľnohospodárske sady, ktoré sa nenachádzajú v horskej poľnohospodárskej oblasti; týka sa to území v týchto nadmorských výškach:

údolie Valle del Jerte: do zemepisnej oblasti patria všetky sady vo všetkých obciach bez ohľadu na ich nadmorskú výšku.

kraj Comarca de La Vera: zo zemepisnej oblasti sú vylúčené poľnohospodárske sady s nadmorskou výškou do 500 m.

údolie Valle del Ambroz: zo zemepisnej oblasti sú vylúčené poľnohospodárske sady s nadmorskou výškou do 600 m.

Oblasť výroby je totožná s oblasťou balenia a úpravy.

4.4. Dôkaz o pôvode: Kvalita a pôvod chráneného produktu sa zabezpečí prostredníctvom príslušných kontrol a analýz, ktoré bude vykonávať regulačná rada v pestovateľských sadoch a v expedičných skladoch zapísaných v jednotlivých registroch chráneného označenia pôvodu v súlade s ustanoveniami príručky kvality a príručky postupov.

Po dokončení všetkých uvedených kontrol kvalifikačný výbor regulačnej rady zložený zo zástupcov všetkých zúčastnených strán zhodnotí získané výsledky za účelom prijatia nestranného a objektívneho rozhodnutia. Ak kvalifikačný výbor rozhodne o udelení osvedčenia, regulačná rada vydá zapísanému subjektu príslušné osvedčenie.

Balenie čerešní, na ktoré sa vzťahuje CHOP „Cereza del Jerte“, sa musí uskutočňovať vo vymedzenej zemepisnej oblasti, ako určí skupina žiadateľov za potrebné na zachovanie kvality a zaručenie zistiteľnosti pôvodu a kontroly v celom procese certifikácie až do jeho dokončenia.

K dokončeniu tohto procesu dôjde, keď bude certifikovaný produkt v balení opatrený očíslovanou zadnou etiketou, ktorá zaručuje jeho pôvod a kvalitu, pričom túto zadnú etiketu vydá regulačná rada, ktorej rozsah pôsobnosti je vymedzený v jej predpise takto:

z územného hľadiska výrobnou oblasťou,

z hľadiska produktov produktmi, na ktoré sa vzťahuje CHOP „Cereza del Jerte“, v ktorejkoľvek fáze ich produkcie, skladovania, balenia, prepravy a predaja,

z hľadiska osôb osobami, ktoré sú zapísané v jednotlivých registroch.

Balenie sa preto musí uskutočňovať v zemepisnej oblasti vymedzenej v časti C špecifikácie, aby sa zabezpečila zistiteľnosť pôvodu, zaručila kontrola zo strany kontrolného orgánu počas celého procesu a zachovala kvalita chráneného produktu, a to z toho dôvodu, že v prípade hornatej oblasti s obťažným prístupom by preprava čerešní mala za následok ich vystavenie neprimeraným podmienkam prostredia, ktoré by ešte zhoršila značná doba trvania prepravy. Bezpochyby by to malo vplyv na charakteristické vlastnosti plodov, pričom by mohlo dôjsť k zmene znakov produktu, ktoré ustanovuje označenie pôvodu.

Produkt sa uvádza na trh so zárukou jeho pôvodu, ktorá je uvedená na očíslovanej etikete alebo zadnej etikete regulačnej rady.

4.5. Spôsob výroby: Plodiny sa pestujú na malých terasovitých pozemkoch, ktoré sa nachádzajú na svahoch. Priemerná rozloha sadov je 1,6 ha a 4,5 parcely na podnik.

Vzhľadom na túto štruktúru v prevažnej väčšine podnikov pracujú rodinní príslušníci, ktorí vykonávajú hlavné úlohy, najmä zber, ktorý je jednou z najťažších úloh a vyžaduje si značné zručnosti.

Úzke terasy obmedzujú rozlohu sadov, ktoré zvyčajne umožňujú vysadenie najviac jedného radu stromov, čo je približne 125 kmeňov na hektár, čo svedčí o vysokej miere extenzívneho využívania pôdy. Stromoradie sa formuje smerom do výšky, do šírky, pyramídovito a štandardne.

Pôda sa orie spravidla trikrát ročne, a to ešte do veľkej miery pomocou zvierat. Základom hnojenia je ešte stále používanie trusu a zahrabávanie buriny. Stromy sa zvyčajne obstrihávajú iba mierne, pričom sa iba prestrihávajú a odstrihávajú konce konárov.

Metódy pestovania, ktoré sa zakladajú na stáročných tradíciách, ako aj zber, úprava, balenie a preprava produktu sa vykonávajú s odbornou starostlivosťou, pričom sa ustanovujú potrebné kontroly na zachovanie charakteristických vlastností produktu.

4.6. Spojenie: Názov „Jerte “alebo „Valle del Jerte “úzko súvisí s čerešňami, pričom v Španielsku si veľký počet spotrebiteľov takmer automaticky spája toto miesto s „čerešňami “alebo naopak. Táto oblasť je preto veľmi známa vďaka svojim vynikajúcim čerešniam a najmä čerešniam „picotas“, ktoré sa tu pestujú.

Odhaduje sa, že strom čerešne priniesli na toto územie Arabi a ešte pred opätovným dobytím území obsadených Arabmi a príchodom nových kolonistov sa prispôsobil miestnej pôde. Až v 14. storočí sa však objavujú vierohodné dôkazy o jeho existencii.

Dňa 2. júna 1352 sa družina kráľovských vyslancov zastavila a prenocovala v jednej z obcí v tomto kraji. Vznešení páni tu ochutnali pstruhy a čerešne, čo svedčí o tom, že čerešne boli už vtedy produktom, ktorý vynikal, a boli dostatočne kvalitné, aby sa mohli ponúknuť takým vzácnym hosťom.

V ďalších storočiach pestovanie čerešní pokračovalo a jeho objem sa zvýšil. Slávny španielsky lekár Luis de Toro sa v 16. storočí zmieňuje o čerešniach „del Jerte “a odlišuje ich na základe veľkosti, farby a chuti.

Pestovanie čerešní sa postupne stalo skutočnou hospodárskou alternatívou pravdepodobne v 18. storočí, keď došlo k odstráneniu gaštanových sadov, ktoré zničilo „atramentové “ochorenie. Koncom 18. a počas 19. storočia sa pestovanie čerešní presadilo v údolí Valle del Jerte a v dvoch susedných údoliach.

V prvých desaťročiach 19. storočia kronikári s určitosťou uvádzajú, že to najlepšie z tejto oblasti „... sú čerešne, ktoré sú preto vysoko cenené na kráľovskom dvore. “V priebehu tohto storočia postupne dochádza k rozšíreniu pestovania čerešní do všetkých obcí a začiatkom 20. storočia táto oblasť bola už veľmi dobre známa vďaka „vynikajúcim čerešniam“.

Päť odrôd, na ktoré sa vzťahuje chránené označenie pôvodu, pochádza z tejto oblasti, buď z údolia Valle del Jerte, alebo zo susedných údolí del Ambroz a La Vera. Vyskytujú sa prakticky iba v tejto oblasti produkcie, pretože snahy o ich pestovanie v iných nadmorských výškach doposiaľ neboli veľmi úspešné.

Viacerí autori poukázali na to, že existencia odrôd bez stopky v údolí Valle del Jerte je výsledkom dlhodobého procesu aklimatizácie a čiastočne ovplyvneného výberu rôznych kmeňov pôvodnej rastliny Prunus avium L., ktorá sa už odpradávna vyskytuje v týchto horských údoliach ako pôvodný lesný porast.

V tomto procese popri šľachtení a štepení, ktoré uskutočňovali obyvatelia údolia Valle del Jerte, zohrali rozhodujúcu úlohu aj faktory súvisiace s prostredím, ako je miera vlhkosti, ktorá je zvýšená dokonca aj v letných mesiacoch, veterné prúdy v údolí, orientácia, celoročné priemerné množstvo slnečného svitu, nadmorská výška, mikroklimatická rozmanitosť a kyslosť pôdy.

Vlastnícka štruktúra a podmienky súvisiace so zložitou výškovou štruktúrou vytvárajú krajinu, v ktorej sa na malých, niekedy až miniatúrnych terasách spevnených kamennými múrmi pestujú čerešne, v dôsledku čoho sa pôda obrába vo veľkej miere bez využitia mechanizácie.

Pre vlastnosti produktu je preto rozhodujúce používanie osobitného rastlinného materiálu, ktorý je prispôsobený a aklimatizovaný na prírodné podmienky charakteristické pre údolie Valle del Jerte a susediace údolia, ako aj osobitosti spôsobu produkcie, pri ktorom sa zachovávajú kultúrne tradície viažuce sa k čerešňovým sadom, ktoré majú základ v malých usadlostiach a rodinnej organizácii práce. Sady, ktoré sa spravidla nachádzajú na terasovitých pozemkoch na strmých svahoch, kde je použitie mechanizácie obťažné, umožňujú vyváženie nízkych dosiahnutých výnosov vyššou kvalitou.

4.7. Kontrolný orgán:

Názov: Consejo Regulador de la Denominación de Origen „Cereza del Jerte“ Adresa: Pol. Ind. Centro de Empresas. Carretera Nacional 110, km 381, 400 E-10614 Valdastillas Cáceres Telefón: (34-927) 47 11 01 Fax: (34-927) 47 11 03 E-mail: picota@cerezadeljerte.org

Kontrolný orgán chráneného označenia pôvodu „Cereza del Jerte “spĺňa normu EN 45011.

4.8. Označenie: Na balení musí byť jasne viditeľným spôsobom uvedený názov chráneného označenia pôvodu „Cereza del Jerte“.

(1) Ú. v. EÚ L 93, 31.3.2006, s. 12.

(2) Uvádza sa minimálny priemer potrebný na zaradenie čerešní do skupiny, na ktorú sa vzťahuje CHOP „Cereza del Jerte“, preto pod označením CHOP nemožno predávať čerešne s priemerom do 21 mm.